മാങ്കുളത്ത് രണ്ടേക്കര് ഏലംകൃഷി വനപാലകര് വെട്ടിനശിപ്പിച്ചു അടിമാലി: മാങ്കുളത്ത് രണ്ടേക്കറോളം വരുന്ന ഏലം കൃഷി വനപാലകര് വെട്ടിനശിപ്പിച്ചു. കമ്ബനിക്കുടിയിലാണ് വിളവെടുപ്പിന് പാകമായ രണ്ടേക്കര് ഏലം കൃഷി വനപാലകര് വെട്ടി നശിപ്പിച്ചത്. ആദിവാസി വിഭാഗത്തില്നിന്നുള്ള മായ അഭിലാഷിന്റെ കൃഷിയാണ് വെട്ടി നശിപ്പിച്ചത്. കായ്ഫലമുള്ള മൂന്നാം വര്ഷ ചെടികളാണ് വെട്ടിയതെന്നു മായ പറഞ്ഞു. ഇതുസംബന്ധിച്ച് മൂന്നാര് ഡിവൈ. എസ്.പിക്ക് ഇവര് പരാതി നല്കിയിട്ടുണ്ട്. എന്നാല് മായയുടെ ഭര്ത്താവ് നാട്ടുകാരനായ അഭിലാഷിന്റെ പേരിലുള്ള കൃഷിയാണ് വെട്ടിയതെന്നും ഇത് വനഭൂമിയാണെന്നും മാങ്കുളം ഫോറസ്റ്റ് റേഞ്ച് ഓഫീസര് ഉദയ സൂര്യന് പറഞ്ഞു. ഇയാള് നാട്ടുകാരനാണ്. കമ്ബനിക്കുടിയില്നിന്നുള്ള ശോഭ പരമനില്നിന്ന് 10 വര്ഷത്തേക്ക് അഭിലാഷ് ആണ് ഭൂമി പാട്ടത്തിനെടുത്ത് കൃഷി ചെയ്തിരുന്നത്. ഇതോടൊപ്പം കുറത്തിക്കുടി സ്വദേശിയായ മായയ്ക്ക് കമ്ബനിക്കുടിയില് വനാവകാശം ഇല്ലെന്നും വനം വകുപ്പ് ഉദ്യോഗസ്ഥര് പറഞ്ഞു. കല്ലാര്, കുരിശുപാറ മേഖലകളില് ഏതാനും നാളുകള്ക്ക് മുന്പ് വനംവകുപ്പ് ഉദ്യോഗസ്ഥര് വ്യാപകമായി കൃഷിക്കാരുടെ ഏല തോട്ടങ്ങള് വെട്ടി നശിപ്പിച്ചിരുന്നു. വന് പ്രതിഷേധങ്ങള് മറികടന്നായിരുന്നു നടപടി. പിന്നീട് ഈ കൃഷിഭൂമി കര്ഷകരുടെ കൈവശ ഭൂമിയാണെന്ന നിലയില് റവന്യൂ വകുപ്പ് റിപ്പോര്ട്ടുകള് പുറത്തുവന്നിരുന്നു.